b'\n_START_ARTICLE_\nJamnakulturen\n_START_PARAGRAPH_\nJamnakulturen (fra russisk/ukrainsk: \xd1\x8f\xd0\xbc\xd0\xb0, \xc2\xabgrop\xc2\xbb, ogs\xc3\xa5 nevnt som Gropgravkulturen eller Okergravkultur) er en sivilisasjonskultur fra sen kobberalder og tidlig bronsealder i omr\xc3\xa5det mellom elvene Bug i Ukraina og Dnestr i Romania p\xc3\xa5 den pontisk-kaspiske steppe i l\xc3\xb8pet av 3500-tallet og 2200-tallet f.Kr. Kulturen var overveiende nomadisk, men en del jordbruk ble drevet i n\xc3\xa6rheten av elver og ved noen f\xc3\xa5 bygdeborger.\n_START_SECTION_\nKaraktertrekk\n_START_PARAGRAPH_\nHva som er karakteristisk for denne kulturen er at folket begravde sine d\xc3\xb8de i en gropgrav dekket av en haug (kurgan/tumuli) og hvor liket ble plassert i en makelig stilling med b\xc3\xb8yde kn\xc3\xa6r. Kroppene ble dekket med oker. Flere graver har blitt funnet i disse haugene, ofte som senere gravlegginger._NEWLINE_Det ble gitt dyreoffer med i graven fra kuer, griser, sauer, geiter og hester, et trekk som er knyttet til b\xc3\xa5de urindoeuropeere (PIE) og urindoiranere._NEWLINE_Den tidligste levninger i \xc3\x98st-Europa av en vogn eller kjerre med hjul er blitt funnet i gravhaugen \xc2\xabStorozhova mohyla\xc2\xbb i Dnipropetrovsk, Ukraina, utgravd av A.I. Trenozhkin, og er blitt knyttet til Jamnakulturen._NEWLINE_Den nylig oppdagede offergraven i Luhansk, eller templene som ogs\xc3\xa5 har blitt kalt for \xc2\xabukrainske pyramider\xc2\xbb, har blitt karakterisert som en helligdom p\xc3\xa5 en h\xc3\xb8yde hvor mennesker muligens ble ofret.\n_START_SECTION_\nSpredning og identifikasjon\n_START_PARAGRAPH_\nJamnakulturen er identifisert med de sene urindoeuropeere i Kurgan-hypotesen til arkeologen Marija Gimbutas, og betraktes s\xc3\xa5ledes som en kandidat for opprinnelsessted (\xc2\xaburhjem\xc2\xbb) for det indoeuropeiske spr\xc3\xa5ket, sammen med foreg\xc3\xa5ende Sredny Stog-kulturen._NEWLINE_Jamnakulturen er blitt antatt \xc3\xa5 ha sitt opphav i sentrum av Volga-baserte Khvalynsk-kulturen og Sredny Stog-kulturen som var basert sentralt ved elven Dnepr. I dens vestlige retning ble kulturen avl\xc3\xb8st av katakombekulturen; i \xc3\xb8st av Poltavka-kulturen og Srubna-kulturen.'